

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PRANO KUCONIO PETICIJOS**

2023 m. birželio 21 d.

Vilnius

Lietuvos Respublikos Seimo Peticijų komisija 2023 m. birželio 21 d. posėdyje iš esmės išnagrinėjo Prano Kuconio peticiją ir priėmė sprendimą teikti Seimui išvadą tenkinti šioje peticijoje pateiktą pasiūlymą Lietuvos Respublikos baudžiamajame kodekse ir Lietuvos Respublikos baudžiamojo proceso kodekse terminą „minimalusis gyvenimo lygis (MGL)“ pakeisti terminu „bazinis bausmių ir nuobaudų dydis“. Sprendimas priimtas atsižvelgus į pareiškėjo peticijoje pateiktus argumentus.

Pažymėtina, kad Lietuvos Respublikos socialinės paramos išmokų atskaitos rodiklių ir bazinio bausmių ir nuobaudų dydžio nustatymo įstatymo 4 straipsnyje nustatyta, kad rodiklis, taikomas nusikalstamoms veikoms ir administraciniams nusižengimams kvalifikuoti bei bausmių ir nuobaudų dydžiams apibrėžti ir apskaičiuoti, yra bazinis bausmių ir nuobaudų dydis, kurį tvirtina Lietuvos Respublikos Vyriausybė, 5 straipsnyje nustatyta, kad teisės aktuose, reglamentuojančiuose nusikalstamų veikų ir administracinių nusižengimų kvalifikavimą bei bausmių ir nuobaudų dydžių apibrėžimą ir apskaičiavimą, vartojamas rodiklis „minimalusis gyvenimo lygis“, arba „MGL“, yra tapatus ir lygus baziniam bausmių ir nuobaudų dydžiui.

Taip pat pažymėtina, kad Lietuvos Respublikos administracinių nusižengimų kodekse administraciniams nusižengimams kvalifikuoti taikomas rodiklis yra bazinis bausmių ir nuobaudų dydis (64, 108, 109, 115, 127, 187, 205, 208 ir kt. straipsniai), todėl Socialinės paramos išmokų atskaitos rodiklių ir bazinio bausmių ir nuobaudų dydžio nustatymo įstatymo 5 straipsnio 2 dalis taikoma tik Baudžiamojo kodekso ir Baudžiamojo proceso kodekso numatytais atvejais.

Teismai, skirdami baudas už nusikalstamos veikos padarymą, baudų dydį skaičiuoja minimaliojo gyvenimo lygio (MGL) dydžiais. Nuosprendžiuose nuteistajam skiriamos baudos dydis nurodomas ir MGL dydžiais, ir eurais. Dėl to nuteistajam nekyla neaiškumų, kokią pinigų sumą reikia mokėti. Tačiau, norint pasitikrinti, ar paskirta bauda eurais atitinka paskirtąją MGL dydžiais, reikia imtis specialių veiksmų ir nusistatyti, kad minimalusis gyvenimo lygis yra tapatus ir lygus baziniam bausmių ir nuobaudų dydžiui. Tam reikalingos teisinės žinios, kurių nuteistieji paprastai neturi.

Taigi Baudžiamajame kodekse ir Baudžiamojo proceso kodekse nustatytas teisinis reguliavimas, pagal kurį bausmių ir nuobaudų (baudų) bei nusikalstamų veikų kvalifikavimui reikšmingos turto vertės dydžiai apibrėžiami minimaliojo gyvenimo lygio (MGL) dydžiais, nėra aiškus ir suprantamas, juo neužtikrinamas teisės sistemos nuoseklumas ir vidinė darna.

Lietuvos Respublikos Konstitucinis Teismas yra konstatavęs, kad toks teisinis reguliavimas, kai teisės aktuose vartojamų sąvokų turinys neatitinka sąvokos bendrinės prasmės, yra teisiškai ydingas (Konstitucinio Teismo 2003 m. lapkričio 17 d. nutarimas), taip pat pažymėjęs, kad konstitucinis teisinės valstybės principas suponuoja įvairius reikalavimus įstatymų leidėjui, kitiems teisėkūros subjektams, be kita ko tai, kad įstatymuose ir kituose teisės aktuose nustatytas teisinis reguliavimas turi būti aiškus, suprantamas, neprieštaringas, teisės aktų formuluotės turi būti tikslios, turi būti užtikrinama teisės sistemos nuoseklumas ir vidinė darna, teisės aktuose neturi būti nuostatų, vienu metu skirtingai reguliuojančių tuos pačius visuomeninius santykius (Konstitucinio Teismo 2009 m. kovo 2 d. nutarimas).

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl P. Kuconio peticijoje pateiktų pasiūlymų tenkinimo teikiama Seimui, taip pat siūloma įtraukti į Seimo pavasario (VI) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Prano Kuconio peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt